



**ԲՈՎԱՆԴԱԿՈՒԹՅՈՒՆ**

**ՆԵՐԱԾՈՒԹՅՈՒՆ․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․3**

**ԳՐԱԿԱՆՈՒԹՅԱՆ ԱԿՆԱՐԿ․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․5**

**ԳԼՈՒԽ 1**

**ՈՒՍՈՒՑԻՉԸ ՈՐՊԵՍ ՄԱՆԿԱՎԱՐԺԱԿԱՆ ՄՇԱԿՈՒՅԹԻ ՀԻՄՆԱՔԱՐ ԵՎ ԱՐԺԵՀԱՄԱԿԱՐԳԻ ՁԵՎԱՎՈՐՈՂ․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․8**

**ԳԼՈՒԽ 2**

**ԴԱՍՏԻԱՐԱԿՈՒԹՅՈՒՆԸ ԵՎ ԱՐԺԵՔԱՅԻՆ ՀԱՄԱԿԱՐԳԻ ՁԵՎԱՎՈՐՈՒՄԸ․․.․․․12**

**ԳԼՈՒԽ 3**

**«ՍԱՍՆԱ ԾՌԵՐ» ԷՊՈՍԻ ԴԱՍԱՎԱՆԴՈՒՄԸ ԴՊՐՈՑՈՒՄ ՈՐՊԵՍ ԱՐԺԵՀԱՄԱԿԱՐԳԻ ՁԵՎԱՎՈՐՄԱՆ ՄԻՋՈՑ․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․20**

**ԵԶՐԱԿԱՑՈՒԹՅՈՒՆՆԵՐ․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․25**

**ՕԳՏԱԳՈՐԾՎԱԾ ԳՐԱԿԱՆՈՒԹՅԱՆ ՑԱՆԿ․․․․․․․․․․․․․․․․․.․․․․․․․․․․․․․․․․․․․․․․․․․․․․․․․․․․․26**

ՆԵՐԱԾՈՒԹՅՈՒՆ

***Կրթությունը գիտելիքների քանակը չէ, այլ լիակատար ըմբռնումն ու հմուտ կիրառումն այն ամենի, ինչ գիտես:***

***Ա. Դիստերվեգ***

Ամեն դարաշրջան իր խնդիրներն ու պահանջներն է թելադրում դպրոցին: Կրթական նոր քաղաքականությամբ կարևորվում է ուսուցչի դերը՝ որպես բովանդակության մշակողի, որպես նորարարի: Կրթակարգը ուսուցչի գործունեության ուղեկիցն է լինելու: Մեծանում է ուսուցչի պատասխանատվությունը: Նա իր մեթոդական պատրաստականությունն ու գիտելիքները հարստացնելու խնդիր ունի: Նա պետք է ապահովի պետության ակնկալիքները հանրակրթությունից: Սերունդները հաջորդում են սերունդներին և փոխվում է նրանց հետաքրքրությունների շրջանակը, նրանց պահանջները, կրթության մասին վերաբերմունքը, փոխվում են իրենք, փոխվում է արժեքային համակարգը։ Եվ ուսուցիչները տեղեկատվության հոսքի աճին զուգընթաց սկսում են նոր տեղեկությունները նորովի ուսուցանելը, կյանքում կիրառելի գիտելիքներով ու կարողություններով օժտված անհատ ձևավորելը: Սա է պատճառը, որ ուսուցիչն իր աշխատանքին զուգահեռ պարբերաբար վերապատրաստվելու, մասնագիտական նորություններին և դասավանդման նոր մեթոդներին ու ռազմավարություններին ծանոթանալու հնարավորության կարիք ունի :

**Թեմայի արդիականությունը**՝ առանձնապես կարևորելով հանրակրթության պետական կրթակարգում ընդգծված պահանջը կարողությունների, հմտությունների և որոշակի արժեքային համակարգի ձևավորման վերաբերյալ՝ կանգ ենք առել սովորողների ուսումնառությшն ընթացքում արժեքային համակարգի ձևավորման վրա։ Այս հարցին հարկավոր է անդրադառնալ յուրաքանչյուր դասի նպատակները նշելիս ու ձևակերպելիս: Դրանք ընդհանուր բնույթ չպիտի ունենան,այլ՝ խիստ որոշակի և հստակ:

**Հետազոտության նպատակը**՝ բացահայտել առարկայի դասավանդման ընթացքում սովորողների մեջ արժեքային համակարգի ձևավորման գործընթացի էությունը։

**Հետազոտության խնդիրները՝**

1․ ուսումնասիրել թեմային վերաբերող գիտաուսումնական գրականությունը,

2․ վերլուծել դասապրոցեսը ,

3․ սահմանել արժեքային համակարգի ձևավորման ուղիները

4․ սերտորեն համագործակցել գործընկերների հետ։

ԳՐԱԿԱՆՈՒԹՅԱՆ ԱԿՆԱՐԿ

Սովորողների մեջ արժեքային համակարգի ձևավորմանն անդրադառնալիս նպատակային ենք համարում նախ խոսել մանկավարժական մշակույթի, դրա ձևավորման և կիրառման մասին՝ գտնելով, որ ուսուցիչը նախ ինքը պետք է լինի այդ արժեքային համակարգի կրողը։ Մանկավարժական մշակույթի խնդրի հետազոտության սկիզբը կարելի է համարել 20–րդ դարի 70–80–ական թվականները, երբ մանկավարժական մշակույթը սկսեց դիտարկվել որպես մշակույթի դրսևորում և հասարակության հոգևոր գործունեության որոշակի արտահայտություն: Ընդհանուր մշակույթը և մասնագիտական մշակույթը դիտարկվում են փոխադարձ կապի մեջ և փոխպայմանավորված են միմյանցով: Ուսուցչի մանկավարժական մշակույթը ձևավորվում և զարգանում է ընդհանուր մշակույթի հիման վրա և ունի իմացական– ճանաչողական, տեղեկատվական, հաղորդակցական գործառույթներ: Կրթության անձնակողմնորոշիչ հայեցակարգի ձևավորման արդյունքում սկսեցին ուսումնասիրվել մանկավարժական մշակույթի առանձին կողմեր՝ բարոյաէթիկական, հաղորդակցական: Ներկայումս «մանկավարժական մշակույթ» հասկացությունը ներառում է և՛ հոգեբանամանկավարժական գիտելիքները, և՛ մանկավարժի էթիկան, տակտը, մանկավարժական տեխնիկան, խոսքի մշակույթը, մեթոդական վարպետությունը, անձնային հատկանիշները: Այս մոտեցումը մեծ մասամբ պայմանավորված է նրանով, որ «մանկավարժ» հասկացությունը բովանդակում է մասնագիտությունը, սոցիալական դերը, գործունեության ձևը, անձի ուղղվածությունը: Մանկավարժական մշակույթը ուսուցման և դաստիարակության գործընթացում դրսևորվում է որպես ամբողջական համալիր՝ ներառելով ոչ միայն ընդհանուր գծեր, այլև յուրաքանչյուր դասավանդողի անձնային հատկանիշները: Մանկավարժական մշակույթի տիրապետման գործընթացը բազմաշերտ և երկարատև գործընթաց է, որը պահանջում է անընդհատ ինքնակատարելագործում, ինքնակրթություն և ինքնազարգացում: Մանկավարժական մշակույթը մանկավարժական գործընթացի պայմաններում ընդհանուր մշակույթի յուրահատուկ դրսևորում է: Վ. Ա. Բարաբանշչիկովը մանկավարժական մշակույթի հիմնական բաղադրատարրեր է դիտարկում հոգեբանամանկավարժական գիտելիքների իմացությունը, բարոյական անբասիր կերտվածքի, մտավոր և հուզական հատկանիշների ներդաշնակ զուգակցումը, գիտական, մանկավարժական, հետազոտական ունակությունների համատեղումը, մեթոդամասնագիտական հմտությունները, անընդհատ ինքնակատարելագործումն ու պահանջկոտությունը իր գիտելիքների նկատմամբ1 ։Մի շարք հետազոտողներ, ելնելով այսоրվա իրականությունից, որում առկա են կրթության մարդասիրացման կայուն միտումներ,



1А. В. Барабанщиков, Проблемы педагогической культуры преподавателей вузов (к вопросу о сущности педагогической культуры) // Советская педагогика, 1981, № 1, с. 73.

փորձ են անում տալ 21–րդ դարի ուսուցչի լիարժեք նկարագիրը: Վ. Ի. Անդրեևը ներկայացնում է երրորդ հազարամյակի ուսուցչի անձի մոդելը, որին հատկանշական են՝

• կրթվածությունը՝ գիտության և արվեստի տարբեր բնագավառների վերաբերյալ գիտելիքներ, առաջադիմական հայացքներ, բարձր բարոյականություն, գեղագիտական

ճաշակի և հոգևոր մշակույթի զարգացվածություն, ստեղծագործական ինքնազարգացում,

• հոգևոր զարգացած ներաշխարհը՝ բարոյական բարձր հատկանիշները, սերը դեպի երեխաները, մասնագիտական կոչման և կյանքի նպատակների գիտակցումը, միջանձնային հարաբերությունների ներդաշնակությունը, դիմացինի հոգին թափանցելու, անդրադարձ կատարելու ունակությունը,

• ստեղծագործական հատկանիշները՝ նորի և ինքնատիպի որոնումը, ստեղծագործական գործունեության դրդապատճառների առկայությունը, իր և սաների մեջ ստեղծագործական ունակությունների զարգացումը, կյանքում, մասնագիտական գործունեության մեջ և մշակույթի աշխարհում ազատության զգացումը և ինքնորոշման ունակությունը,

• ազատությունը՝ անձնական և մասնագիտական պատասխանատվության բարձր մակարդակը, հոգևոր և նյութական արժեքների աշխարհում կողմնորոշվածությունը, որոշումներ ընդունելու ունակությունը, կենսական դիրքորոշումը,

• մարդասիրությունը՝ գթասրտությունը, այլոց օգնելու ունակությունը, համբերատարությունը, դիմացինին լսելու և նրա կարծիքը հարգելու կարողությունը, աշակերտների, նրանց ծնողների, գործընկերների հետ համագործակցելու ձգտումը,

• քաղաքացիական ակտիվությունը՝ շրջապատում և աշխարհում տեղի ունեցող իրադարձությունների գնահատումներում դատողությունների և վերլուծությունների օբյեկտիվությունը, հայրենասիրությունը, պարտքի և պատասխանատվության զգացումը, լավատեսութունը, իր և այլ ժողովուրդների պատմության ու մշակույթի իմացությունը,

• մրցունակությունը՝ ժամանակի ոգուն և մասնագիտական պահանջներին համապատասխանությունը, մանկավարժական առաջադիմական փորձի ուսումնասիրումը, այդ փորձի ստեղծագործաբար կիրառումը և զարգացումը, հետազոտական աշխատանք կատարելու ունակությունը, մանկավարժական նորագույն տեխնոլոգիաներին տիրապետումը, աշխատանքում բարձր արդյունքների հասնելու ձգտումը,

• հաղորդակցումը մշակույթին՝ սոցիալ–մշակութային իրավիճակների վերաբերյալ գիտելիքներ, ժողովրդական ծեսերի, սովորույթների և ավանդույթների իմացություն, արվեստի տեսակների վերաբերյալ գիտելիքներ և խոր հետաքրքրություն, սովորողների մեջ մշակույթի նկատմամբ հետաքրքրության ձևավորում1 : 21–րդ դարի ուսուցչի՝ Վ. Ի. Անդրեևի կողմից առաջարկվող մոդելի վերլուծությունը թույլ է տալիս եզրակացնել, որ այդպիսի ուսուցիչը պետք է տիրապետի մանկավարժական բարձր մշակույթի, լինի արժեհամակարգի կրող: Մանկավարժը, որը տիրապետում է մանկավարժական մշակույթի բարձր մակարդակի, ունի սեփական ոճը, մանկավարժական անհատական ձեռագիրը, ձգտում է կերտել մանկավարժի օրինակելի կերպար: Մանկավարժական մշակույթը համամարդկային մշակույթի մի մասն է, որը միավորում է մանկավարժական պատմամշակութային փորձը և կարգավորում է մանկավարժական փոխներգործության ոլորտը: Մենք լիովին համաձայն ենք այն դիտարկմանը, որ մանկավարժական մշակույթի մակարդակը փոխադարձաբար կապված է կրթադաստիարակչական գործընթացի մակարդակի հետ: Բայց և այնպես, մեր կարծիքով, այդ անընդհատ գործընթացի մեջ է ամփոփված մշակույթի էությունը. մարդը (տվյալ դեպքում՝ ուսուցիչը) կախված է հասարակության ընդհանուր մշակույթի զարգացումից, բայց և հասարակության մշակույթի զարգացումը կախված է նրա յուրաքանչյուր անդամի անհատական մշակույթից: Ուսուցչի անձի մանկավարժական ուղղվածությունից (անձնային որակներ, մեթոդամասնագիտական պատրաստվածություն, մանկավարժական վարպետություն, հոգեբանամանկավարժական խորագիտություն, վարք, հաղորդակցում և այլն) են կախված մանկավարժական գործունեության իրականացման բնույթն ու արդյունավետությունը: Այդ գործոններն են պայմանավորում ուսուցչի ինքնակատարելագործումը, որը նրա հետագա գործունեության մեջ արտահայտում է վարքային դրսևորումներ մշակույթում, մանկավարժական մտածողության մեջ, որն էլ հանգեցնում է ուսուցչի կողմից մանկավարժական մշակույթի հստակ ըմբռնմանը և յուրացմանը: Ապագա ուսուցիչների մանկավարժական–մասնագիտական մշակույթին , արժեքային համակրգին նվիրված հետազոտություններում (Օ. Ա. Շկիլյովա, Ա. Է. Կորոբովա, Մ. Վ. Նիկոլաևա և այլք) մանկավարժական մշակույթը դիտարկվում է որպես մանկավարժի մասնագիտութան կարևոր հատկանիշ, ուսուցչի կողմից մարդկության մանկավարժական փորձի տիրապետման որոշակի աստիճան, մանկավարժական արժեքների անընդհատ զարգացող համակարգ, ուսուցչի գործունեության միջոց և վարքի արտահայտություն1:



1 Железовская Г. И., Формирование педагогической интелектуальной культуры // Педагогика, 1995, № 2, с. 55․

ԳԼՈՒԽ 1

ՈՒՍՈՒՑԻՉԸ ՈՐՊԵՍ ՄԱՆԿԱՎԱՐԺԱԿԱՆ ՄՇԱԿՈՒՅԹԻ ՀԻՄՆԱՔԱՐ ԵՎ ԱՐԺԵՀԱՄԱԿԱՐԳԻ ՁԵՎԱՎՈՐՈՂ

Մարդկության կողմից ստեղծված նյութական և հոգևոր արժեքներն իրենց արտացոլումն են գտնում կրթության և դաստիարակության բովանդակության մեջ, մանկավարժի ստեղծագործական գործունեության միջոցներում: Մանկավարժական մշակույթը ընդհանուր մշակույթի մի մասն է, այդ մասին ժամանակին գրել են Յան Ամոս Կոմենսկին, Մ. Վ. Լոմոնոսովը, Կ. Դ. Ուշինսկին: Ըստ Վ. Ա. Սուխոմլինսկու` մանկավարժական մշակույթի մեջ պետք է առանձնացնել հետևյալ բաղադրիչները՝

• մարդասիրությունը, աշակերտի մտքին և սրտին անմիջականորեն դիմելը,

• իր առարկայի խոր իմացությունը, մանկավարժական գործընթացի բոլոր նրբություններին տիրապետելու ունակությունը, մանկավարժի հուզականությունը, զգայունակությունը, զգացմունքայնությունը,

• գործունեության տարբեր ձևերում երեխայի անհատական, տարիքային, հոգեբանական առանձնահատկությունների ուսումնասիրման մեթոդների հարստությունն ու բազմազանությունը,

• մանկավարժի ստեղծագործական լաբորատորիայի առկայությունը,

• մանկավարժի գործունեության մեջ հոգեբանական ամուր հիմքը,

• ուսուցչի լեզվական մշակույթը, խոսքի մատչելիությունը, տրամաբանությունը, դիտողականությունը, ինքնավերահսկումը, արտահայտչամիջոցների հղկվածությունը1: Մանկավարժի վարքը ուսուցչի անհատական մանկավարժական մշակույթի դրսևորումն է: Մանկավարժական մշակույթը այն հիմնաքարն է, որի վրա ձևավորվում է ուսուցչի մանկավարժական վարպետությունը: Մանկավարժական մշակույթի կառուցվածքը բազմաշերտ է և ներառում է բարոյական տեսանկյուններ, անձի հոգևոր ներաշխարհի դրսևորման միջոցները հաղորդակցման և գործունեության մեջ: Ապագա մանկավարժի արտաքին և ներքին մշակույթի փոխադարձ կապը նպաստում է մասնագիտական իդեալի վերաբերյալ պատկերացումների որոշակիացմանը, այդ իդեալին հասնելու ուղիների որոնմանը: Մանկավարժական մշակույթը մի կողմից ըմբռնվում է որպես ուսուցչի հոգևոր–բարոյական մշակույթ, մանկավարժական գործունեության մշակույթ (նպատակ–միջոցներ–արդյունք–վերլուծություն), մտածողության, ստեղծագործական մշակույթ, գործունեության մեջ ինքնարտահայտման և անդրադարձ կատարելու ունակության,



1 Сухумлинский В. А., Избранные педагогические сочинения в 3 т., т. 1, стр. 87,

երեխային հոգեբանամանկավարժական աջակցության մշակույթ:

Այսպիսով՝ մանկավարժական մշակույթը ձևավորվում և զարգանում է ընդհանուր մշակույթի հիման վրա: Այն հոգեբանամանկավարժական համոզմունքների և վարպետության, ընդհանուր զարգացման և մասնագիտական–մանկավարժական հատկանիշների միասնություն է: Միաժամանակ մանկավարժական մշակույթը տարբեր «մշակույթների» իմացական, հաղորդակցական, մեթոդաբանական, խոսքի զարգացման և այլն, պարզագույն հանրագումար չէ: Դա ամբողջական կրթություն է, որը դրսևորվում է մի կողմից՝ որպես ուսուցչի մանկավարժական վարպետության բաղադրիչ, մյուս կողմից՝ որպես մանկավարժական վարպետության ձևավորման գործընթացում ձեռք բերված արժեք:

Հասարակության որակը կախված է զարգացած, կրթված անհատներից, որոնք պետք է կազմեն հասարակության բովանդակային կորիզը, պետք է պատասխանատու և ծանրակշիռ լինեն ոչ միայն իրենց մասնավոր կյանքի ու կյանքի որակի համար՝ անհաղորդ ու անտարբեր մնալով հասարակությանը և ազգային խնդիրներին, այլև պետք է լինեն ակադեմիական հիմնարար գիտելիքներով զինված, մեր ժամանակների նորագույն ձեռքբերումներին քաջատեղյակ, ազգային գործոնն առաջ մղող, մարդկային բարձր արժանապատվությամբ և շրջահայեցությամբ օժտված առաջնորդներ, որոնք կհամալրեն հանրային կյանքի բոլոր բնագավառները:

Բարեփոխությունների անշրջելի ընթացքը ժամանակակից կրթական համակարգի առանձնահատկությունն է: Կրթական ոչ մի համակարգ չի կարող արդյունավետ գործել համաշխարհային կրթական գործընթացներից դուրս և այդ ամենից մեկուսացած: Գիտության, տեխնիկայի աննախադեպ առաջընթացը նոր մոտեցումներ ու պահանջներ է սահմանում նաև կրթամշակութային ոլորտի համար:

Օրվա հրամայականն են դառնում ուսուցման նոր մեթոդների որոնման, կրթության բովանդակության նորացմանը միտված աշխատանքները: Անընդհատ փոփոխվող աշխատանքային միջավայրում, արագորեն վերակազմավորվող աշխատաշուկայում ավելի ու ավելի է կարևորվում որակյալ ուսուցման և որակյալ մասնագետների պահանջը, ինչը բնականորեն նպաստում է հանրակրթության դերի բարձրացմանը: Կրթությունը դառնում է հասարակության զարգացման խթանիչ ուժ՝ միաժամանակ ապահովելով նաև մարդկային համակեցության ներդաշնակ պայմաններ հասարակության բոլոր շերտերի համար: Հանրակրթության ոլորտում տեղի ունեցող համակարգային փոփոխությունները, որոնք պայմանավորված են համաշխարհային զարգացումներով, ենթադրում են ուսուցման ավանդական մոտեցումների վերանայում և վերաիմաստավորում, կրթության ոլորտում ազգային առանձնահատկությունների և միջազգային փորձի արդյունավետ համադրում: Այս 2 պայմաններում արդեն կարևոր խնդիր է դառնում պետական-ազգային մտածողություն ունեցող և կյանքի արագընթաց զարգացումներին հաղորդակից անհատի ձևավորումը, ինչի իրականացմանն էլ պետք է ուղղված լինի կրթական քաղաքականությունը: Բայց նախ և առաջ ուսուցիչն ինքը պետք է լինի այդպիսին։ Անդրադառնանք ուսուցչի կերպարին և դերին։

Ուսուցչի համար կարևոր է իր պրակտիկ գործունեության վերլուծության, կատարելագործման, ինքնազարգացման, շարունակական կրթության համար գիտամանկավարժական տեսական գիտելիքներից оգտվելու կարողությունը:

Տեսությունը, որը չի հիմնվում պրակտիկայի վրա, անհիմն է, և կրում է մտահայեցողական բնույթ: Մանկավարժական հետազոտությունը ինքնանպատակ չէ,այն պետք է արտացոլի առաջավոր փորձը, ստուգվի պրակտիկայում և նպաստի ուսումնադաստիարակչական խնդիրների լուծմանը: Առանց պրակտիկ գործունեության խոր և համակողմանի վերլուծության անհնար է նախանշել ուսումնադաստիարակչական գործընթացի զարգացման ուղիները:

Մանկավարժական մեթոդաբանության մեջ կարևոր է հիմնախնդրի նկատմամբ ստեղծագործական մոտեցման սկզբունքը: Փորձը ցույց է տալիս,որ մանկավարժական շատ հիմնախնդիրներ հաջողությամբ լուծելու համար անհրաժեշտ է դրսևորել ստեղծագործական մտածողություն: Հետազոտության ընթացքում պետք է որոնել նոր տվյալների, երևույթների փաստարկված բացատրություն, համալրել և ճշտել առկա տեսակետները, չվախենալ գիտական համարձակություն դրսևորելուց: Հետազոտողի վարպետությունը այն է, որ ուղիներ և միջոցներ գտնի երևույթների էության մեջ թափանցելու համար, չդրսևորելով սուբյեկտիվություն, սրա հիմքը մարդկանց պրակտիկ գործունեությունն է: Մանկավարժական հետազոտության արդյունավետությունը մեծապես կախված է մանկավարժական գործընթացների ու երևույթների համակողմանի ուսումնասիրությունից։

Որպեսզի հասնենք ցանկալի արդյունքի մենք սահմանել ենք որոշակի քայլարշավ․

1․ ստեղծել ենք բարյացակամ միջավայր,

2․ ապահովել, որ բոլորի ձայները լսելի լինեն,

3․ ընտանիքներին ընձեռել ենք մեզ հետ համագործակցելու հնարավորություն,

4․ առաջնորդվել ենք մեր աշակերտների անհատական կրթական կարիքներով,

5․ աջակցություն ենք ստացել դպրոցի տնօրենից ՝ համագործակցել կոլեգաների հետ, մասնակցել դասապրոցեսներին, փոփոխել դասացուցակը

6․ Համատեղ դասավանդում սկսել ենք փոքր քայլերից․ նախ վերցրել ենք մեկ առարկա՝ հայոց լեզու , հետո աստիճանաբար , սովորողների համար աննկատ կերպով նաև համատեղել մնացած առարկաները դասավանդող ուսուցիչների ջանքերը։

ԳԼՈՒԽ 2

ԴԱՍՏԻԱՐԱԿՈՒԹՅՈՒՆԸ ԵՎ ԱՐԺԵՔԱՅԻՆ ՀԱՄԱԿԱՐԳԻ ՁԵՎԱՎՈՐՈՒՄԸ

Դաստիարակությունը դաստիարակողի և դաստիարակվողների նպատակաուղղված, նպատակասլաց գործունեության ընթացքն է, որի շնորհիվ լուծվում են դաստիարակվողների անձի ձևավորման, զարգացման հիմնախնդիրները1։ Կարելի է ասել՝ դաստիարակությունը նպատակասլաց ներգործությունների ամբողջական համակարգ է։ Այն մանկավարժական գիտության շատ դժվարին բնագավառներից է, որն ունի մի շարք առանձնահատկություններ։

Արժեքային համակարգի ձևավորման մասին խոսելիս նպատակահարմար ենք գտնոււմ նախ անդրադառնալ դաստիարակությանը և կարևորելով բարոյական, հայրենասիրական, աշխատանքային դաստիարակությունը կարող ենք տալ հստակ սահմանում․ արդյոք ո՞րն է սովորողների մեջ արժեքային համակարգի ձևավորման գործընթացի էությունը։

Հաշվի առնելով դաստիարակության առանձնահատկությունները, իսկ դրանք ենք․

-օբյեկտիվ և սուբյեկտիվ գործոնների հանդես գալը,

- միանգամից չերևացող կողմը,

- երկարատևությունը,

-կոմպլեքսային բնույթը,

-երկկողմանի բնույթը,

-ամբողջական բնույթը,

կարող ենք նշել, որ սովորողների մեջ արժեքային համակարգի ձևավորման ընթացքում դրսևորվորվում է դաստիարակությունն իր բոլոր առանձնահատկություններով ։ Այսպիսի հետևություն մենք արել ենք դասապրոցեսի ընթացքում արժեքային համակարգի ձևավորման ժամանակ ։ Անդրադառնանք նախ բարոյական դաստիարակությանը։ Բարոյական դաստիարակությունը հասարակական գիտակցության այն ոլորտներից է , որը կյանքի բոլոր բնագավառներում մարդկանց վարքը կարգավորելու գործառնություն է կատարում2։



1 Ա․ Ամիրջանյան, Ա․ Ս․ Սահակյան, Մանկավարժություն, Երևան , 2005,Էջ 275,

2 Նույն տեղում, էջ 356,

Կ․ Դ․ Ուշինսկին բարոյական զարգացումն ավելի բարձր է գնահատում,քան մտավոր զարգացումը1։

Եվ, իհարկե, արժեքային համակարգի ձևավորման գործում մեծ ենք համարում հայրենասիրական դաստիարակությունը։ Առանց հայրենիքի , առանց հարազատ ժողովրդի մարդը լքյալ է, ինչպես Ռոբինզոնը։ Ցիցերոնն ասում էր․«Մեզ համար թանկ են երեխաները, մերձավոր ազգականները, բայց որևէ բանի նկատմամբ սիրո բոլոր պատկերացումները միավորված են մեկ բառի մեջ՝ հայրենիք»։

Դպրոցը, ուսուցիչները, ծնողները պարտավոր են ձևավորել երեխաների հայրենասիրական զգացմունքները։ Պարտավոր են նրանց մեջ սերմանել հոգատար վերաբերմունք հայրենիքի պատմության, մշակույթի , հայրենիքում ապրող հարազատ ժողովրդի , ազգի սովորույթների նկատմամբ։ Անկախ տարիքից հասարակության բոլոր անդամների մեջ պետք է սեր դաստիարակել հարազատ վայրերի, իրենց գյուղի , ավանի , քաղաքի , հայրենի բնաշխարհի նկատմամբ։ Դաստիարակել հայրենիքը պաշտպանելու պատրաստակամություն, փաստացի օրինակներով երեխաների մեջ ամրապնդել սերը ժողովրդի նկատմամբ։

Ինչպե՞ս ենք մենք սովորողների մեջ սերմանում հայրենասիրությունը և ձևավորում արժեքային համակարգը։ Արժեքային համակարգ են ձևավորում մեր հայ մեծերի հանճարեղ ստեղծագործությունները, որոնք ուսուցանվում են գրականության դասաժամերին։ Այդ ստեղծագործություններից է Խաչատուր Աբովյանի <<Վերք Հայաստանին>>։ Աբովյանն իր <<Վերք Հայաստանի>> վեպով բացահայտում, արժևորում է հայոց ազգի հայրենասիրությունը, ֆիզիկական, հոգևոր ու բարոյական հարստությունը։ Աբովյանը ազգային գոյության կարևոր նախապայմաններից է համարում հոգևոր հարստությունը։ Անփոխարինելի արժեքներ է համարում կրոնը և լեզուն։ Աշակերտները հասկանում են, որ այսօր էլ <<Վերք Հայաստանի>> վեպը ազգասիրություն ու հայրենասիրություն է ուսուցանում, վկայակոչում է կյանքի ու մահվան փիլիսոփայությունը․աշխարհը հավերժական է, մարդը՝ անցավոր, բայց կա մի բան, որ միշտ պահում է մարդու անունը։ Դա բարի գործն է և չկա ավելի բարձր առաքինություն, քան բարի գործ անելը ազգի ու հայրենիքի համար։ Վերլուծելով Հովհաննես Թումանյանի հայրենասիրական ստեղծագործությունները՝ աշակերտները կարողանում են արժևորել ու ներկայացնել Թումանյանի բացառիկ հայրենասիրությունը, ներշնչվում են հայրենասիրական վեհ գաղափարներով։ Րաֆֆու հայրենասեր հերոսներն էլ, ճանապարհորդելով Հայաստան աշխարհի ամբողջ տարածքով, տեսնելով ամեն ինչ՝ արժևորում են հայրենիքը՝ ասելով հայ մարդուն, թե դա քոնն է, որտեղ ապրել են քո նախնիները, որտեղ մեռել են քո նախնիները, դու էլ պետք է այնտեղ մեռնես։ Վարդանը, Ասլանը, Կարոն, հայ ֆիդայու նախատիպերն են և քաջության, պայքարի օրինակ են եղել ազգային երիտասարդության համար և դարձել ազգային գաղափարախոսներ։ Րաֆֆու բոլոր հայրենասեր հերոսները՝ Դավիթ Բեկը, Ստեփանոս Շահումյանը, Մխիթար Սպարապետը, Բայանդուր իշխանը, Թորոս իշխանը, Մելիք Փարսադանը և ուրիշներ ֆիզզիկական ու հոգևոր մեծ ուժի տեր մարդիկ են, որոնց համար հայրենիքը սրբություն է։ Նրանք մարդկային բարձր առաքինություններ կրողներ են։ Հանուն ազգի ու պետության ճակատագրի՝ Սամվելը մեղանչում է ծնողական սրբության դեմ։ Սամվելը համոզված է, որ հայրենիքը բացարձակ է, իսկ մյուս բոլոր զգացմունքները՝ մասնավոր։ Մուրացանի Գևորգ Մարզպետունի վեպով նույնպես կարևորվում ու արժևորվում է հայ ժողովրդի ուժն ու միասնությունը, անձնուրացությունը, իսկական հայրենասիրությունը, անձնազոհությունը, արդարամտությունը, ամուր ընտանիքը և մարդկային մյուս բոլոր բարձրագույն առաքինությունները։ Մենք գտնում ենք, որ սովորողների հայրենասիրական դաստիարակության համար կարևոր դեր են խաղում մեծ հայրենասերների, ֆիդայինների, Անդրանիկի, Նժդեհի, Դրոյի, Թևանի ապրած կյանքն ու գործունեությունները, Սարդարապատի հերոսներ Դանիել Բեկ և Պողոսբեկ Փիրումյանների, Սիլիկյանի անմոռաց կերպարները, Ղարաբաղյան պատերազմում անմահացած հերոսների , աշխարհահռչակ զորավարներ Բաղրամյանի, Բաբաջանյանի, Խանփերյանի, Իսակովի հավերժող օրինակները և , իհարկե, 44-օրյա պատերազմում անմահացած մեր հերոսներն իրենց սխրանքներով, որոնց շարքում են Ալբերտ Հովհաննիսյանը, Շահեն Գալստյանը, Ալեն Մարգարյանը, Էդվարդ Բաբայանը։ Այսպիսի նվիրյակների մասին հարկավոր է պատմել սերունդներին, կազմակերպել միջոցառումներ, էքսկուրսիաներ, հանդիպումներ զոհվածների ընտանիքների հետ, որովհետև ոչ հեռավոր անցյալում հայ ժողովրդի ծոցից ելան նոր դավիթներ և առյուծ ձևող նար մհերներ, որոնք իրենց հայրենասիրությամբ անջնջելի հետք և մեծ անուն թողեցին մեր պատմության էջերում։

Բացի վերը նշվածից, սովորողների մեջ արժեքային համակարգ և հայրենասիրական դաստիարակություն ձևավորում ենք գերբի, դրոշի, օրհներգի, զինանշանի, մեր ժողովրդի պատմության, գրականության, մշակույթի ուսումնասիրության միջոցով, գրողների, գիտնականների, արվեստագետների հետ հանդիպման արդյունքում , որը մենք իրականացնում ենք պարբերաբար։

Չնսեմացնելով մտավոր, գեղագիտական, ֆիզիկական, տնտեսագիտական, էկոլոգիական դաստիարակության դերը, այնուամենայնիվ, փորձի արդյունքում գրանցել ենք հետևյալ պատկերը

1. ԲԱՐՈՅԱԿԱՆ ԴԱՍՏԻԱՐԱԿՈՒԹՅՈՒՆ
2. ՀԱՅՐԵՆԱՍԻՐԱԿԱՆ ԴԱՍՏԻԱՐԱԿՈՒԹՅՈՒՆ
3. ԱՇԽԱՏԱՆՔԱՅԻՆ ԴԱՍՏԻԱՐԱԿՈՒԹՅՈՒՆ
4. ՀՈՒՄԱՆԻՍՏԱԿԱՆ ԴԱՍՏԻԱՐԱԿՈՒԹՅՈՒՆ
5. ԳԵՂԱԳԻՏԱԿԱՆ ԴԱՍՏԻԱՐԱԿՈՒԹՅՈՒՆ
6. ԷԿՈԼՈԳԻԱԿԱՆ ԴԱՍՏԻԱՐԱԿՈՒԹՅՈՒՆ

Առաջին վեցնյակը

**ԱՐԺԵՔԱՅԻՆ ՀԱՄԱԿԱՐԳԻ ՁևԱՎՈՐՈՒՄԸ ՈՒՍՈՒՑՄԱՆ ԳՈՐԾԸՆԹԱՑՈՒՄ**

**ԴԱՍԻ ՊԼԱՆ**

**ԱՌԱՐԿԱՆ՝** Հայ գրականություն

**ԴԱՍԱՐԱՆԸ**՝ 11-րդ

**ՈՒՍՈՒՑՉՈՒՀԻ՝** Զ․ Զաքոյան

**ԹԵՄԱՆ՝ Դ**․Դմիրճյանի <<Վարդանանք>> պատմավեպի պատմական հիմքը, աղբյուրները, գաղափարը և բովանդակությունը

**Նպատակները՝**

* յուրացնել <<Վարդանանք>> պատմավեպի բովանդակությունը
* վեր հանել հիմնական գաղափարը
* հասկանալ պատմական հիմքը, գրելու շարժառիթը
* աղբյուրները
* կարողանալ զզուգահեռներ անցկացնել Դեմիրճյանի <<Վարդանանքի>> և պատմական աղբյուրների միջև
* ձևավորել տեքստը կարդալու, հասկանալու, վերլուծելու, ինքնուրույն կարծիք հայտնելու, համագործակցելու կարողություն
* դրսևորել սոցիալական հմտություններ

**Վերջնարդյունքներ՝**

Սովորողը կկարողանա՝

* ներկայացնել պատմավեպի պատմական հիմքը
* վեր հանել հիմնական գաղափարը, պատմել բովանդակությունը
* արժևորել հայրենասիրության վեհ գաղափարը
* խորացնել իր զգացմունքները, սերը հայրենիքի պատմության, հավատը՝ նրա վառ ապագայի նկատմամբ

**Ռազմավարությունը՝**

**Ուսուցումը՝** ԽԻԿ համակարգով

**ՈՒսումնական նյութեր՝** դասագիրք, գրականության տետրեր, էլեկտրոնային նյութեր, հին Հայաստանի պատմական քարտեզ, Գրիգոր Խանջյանի <<Վարդանանք>> նկարը, Եղիշեի մատյանը, Ղազար Փարպեցու <<Պատմություն հայոց>> գիրքը

**Մեթոդական հնարներ՝** <<Ստեղծագործությունների ծառ>>, մտագրոհ, ազատ և բաց հարցեր, բնագրային աշխատանք, քառաբաժան

**Դասի ընթացքը։ Խթանման փուլ (10ր)**

Տնային առաջադրանքները ստուգում եմ ընթացքում՝ ելնելով թեմայի յուրացման իմ մշակած հնարից։

**Քայլ 1․**Դասի նպատակների, խնդիրների հստակ ձևակերպում

Քայլ 2․Նախորդ դասի՝ Դերենիկ Դեմիրճյանի կյանքի, ստեղծագործական ընդհանուր բնութագրի յուրացման ստուգում՝ ստեղծագործությունների ծառ հնարով

Քայլ 3․Կազմում եմ հարցեր առաջադրում աշակերտներին և պահանջում մտածել, խորհել ու պատասխանել

Հարց 1․ Ինչու՞ է հայրենիքը թանկ ձեզ համար

Հարց 2․ Ու՞ր էլ գնաք, ու՞ր էլ լինեք, նորից ի՞նչն եք հիշելու

Հարց 3․ Համաձա՞յն եք, որ չկա ոչինչ հայրենիքից առավել սիրելի

Հարց 4․ Ինչո՞վեք նաև հպարտ

Հարց 5․ Ի՞նչ եք հասկանում ասելով՝ չգիտակցված մահը մահ է, գիտակցված մահը՝ անմահություն

**Քայլ 4․** Հարցադրման միջոցով պարզում եմ բոլոր ինչուների պատասխանները և հիշեցնում, թե ինչու էի հանձնարարել որպես տնային աշխատանք հիշել, գտնել ու գրականության տետրերում գրել ասացվածքներ, բանաստեղծական տողեր հայրենիքի ու հայրենասիրության մասին։ Լսում եմ աշակերտների պատասխաններն ու կարծիքները։

Քայլ 5․ Խթանման փուլը ավարտում եմ մտագրոհով՝ փորձելով հիմնավորել, թե ինչ են հասկանում հայրենիք և հայրենասիրություն ասելով։

Գրատախտակին գրում եմ

**Հայրենիք Հայրենասիրություն**

Ամփոփումից պարզ է դառնում, որ նյութը հայրենասիրության մասին է։

**Իմաստի ընկալում։** **(20ր)** Այս փուլում աշակերտների ունեցած գիտելիքների, դասարանում եղած պատմական նյութերի, դասագրքի համադրումով աշխատում եմ պարզաբանել առաջադրված թեման

Քայլ 6․ Դասարանը բաժանում եմ չորս խմբի։ Յուրաքանչյուր խմբին տրվում է համապատասխան հանձնարարություն։

1․ո՞րն է պատմավեպի հիմքը

2․որո՞նք են պատմական աղբյուրները

3․ ո՞րն է պատմավեպի գրության շարժառիթը

4․ ո՞րն է վեպի հիմնական գաղափարը

Քայլ 7․ Հետևում եմ խմբերի աշխատանքին

Քայլ8․ լսում եմ կատարած հանձնարարությունները, ոգևորում, խրախուսում բոլորի մասնակցությունը

**Կշռադատման փուլ։ (10ր)**

Այս փուլում դասի նպատակի իրատեսությունն ու իրականացումը ստուգում եմ քառաբաժանով

Քայլ 9․ Կիրառում քառաբաժան մեթոդական հնարը

| Ի՞նչ գիտեինք | Ի՞նչ իմացանք |
| --- | --- |
| Ո՞րն էր գաղափարական հիմնական հարցը | Ինչո՞վ ներշնչվեցինք |

**Քայլ 10․ Կատարում եմ անդրադարձ**. **(5ր)** հանձնարարում տնային աշխատանք

**ա)**կազմել առածանի՝ օգտվելով նաև Եղիշեից

**բ)** գրել շարադրություն՝ <<Գիտակցված մահը անմահություն է>> վերնագրով

Դասի վերջում գնահատում եմ աշակերտներին ներքոհիշյալ սանդղակով

| Հարցերին տրվել են սպառիչ և հիմնավորված պատասխաններ։ |
| --- |
| Մասնակցել է խմբային աշխատանքին |
| Նյութը շարադրում է հետևողականորեն։ |
| Հիմնավորում է դատողությունները, բերում ինքնուրույն օրինակներ։ |
| Իր պատասխաններում պահպանում է գրական լեզվի պահանջները, օգտագործում է հարուստ բառապաշար։ |
| Խոսքը գրագետ է։ |

**ԳԼՈՒԽ 3**

**«ՍԱՍՆԱ ԾՌԵՐ» ԷՊՈՍԻ ԴԱՍԱՎԱՆԴՈՒՄԸ ԴՊՐՈՑՈՒՄ ՈՐՊԵՍ ԱՐԺԵՀԱՄԱԿԱՐԳԻ ՁԵՎԱՎՈՐՄԱՆ ՄԻՋՈՑ**

Ամեն ժողովրդի էպոս ամենակարևորն է ստեղծող ժողովրդի բանահյուսության գանձարանում։ Այդպիսին է նաև հայ ժողովրդական հերոսական էպոս «Սասունցի Դավիթը», որին ծանոթանում են տարբեր դասարաններում։ Որպես երկար տարիներ դպրոցում հայոց լեզու և հայ գրականություն դասավանդած ուսուցչուհի՝ հավաստում եմ, որ հայ երեխան սիրով է յուրացնում մեր էպոսի խորունկ գաղափարներն ու հայրենասիրական ոգին։ Ամեն ինչ կախված է դասավանդող ուսուցչի վարպետությունից։ Էպոսի ուսուցումը սկսվում է ցածր դասարաններից, և դա տրամաբանական է։ Մեծ մտածող, մանկավարժ և գրող Լևոն Շանթը, որը երկար տարիներ զբաղվել է մանկավարժական աշխատանքով, ապագա և գործող ուսուցիչներին հղել է 74 բազմաթիվ օգտակար պատգամներ։ Ահա թե ինչ է ասում նա «Հաջորդականության ընտրությունը» հոդվածում. «Ո՛չ մեկ կարողություն, ոչ մեկ ուսում ու գիտություն ձեռք չի բերվիր մեկ անգամեն, մեկ ջանքով, այլ երկար-երկար ճիգերով, քիչ-քիչ, հետզհետե և կտոր-կտոր, և երբեք ո՛չ մեկ կարողություն, ո՛չ մեկ գիտություն վերջ ու գագաթ չունի իր զարգացման. միշտ կարելի է ավելի ու ավելի կատարելագործել. ինչ որ սովորաբար ավարտել, գագաթնակետ կամ կատարելություն կնկատենք՝ հարաբերական արտահայտություններ են միայն»1։

Էպոսը ամեն հայի պետք է ուղեկցի նրա կյանքի բոլոր տարիքներում, որովհետև էպոսի ասելիքը ամեն մի ժողովրդի հավաքական մտածողության դարավոր կենսափորձի հիման վրա է առաջացել և ասվել է դարերի համար. այն ուղեցույց է։ Այս ճշմարտությունը գիտակցել է հենց էպոսի առաջին գրառողը՝ Գարեգին Սրվանձտյանցը, որի կատարածը հիմք դարձավ հայ էպոսագիտության զարգացման և նրա մշակումներին համար։ Զարմանալի չէ, որ Գ. Սրվանձտյանցի գրառումից շատ չանցած հայ գրականության մեջ այդ գրառման հիման վրա հանդես եկան էպոսի երկու գրական մշակումներ։ Առաջինն այն իրականացրեց Սեդրակ Մանդինյանը (1844-1915), որը մանկավարժ էր, դերասան, գրական ու թատերական գործիչ։ Նա երկար տարիներ հայ գրականություն է դասավանդել դպրոցներում և միանգամից կարևորել է էպոսի՝ ազգային ոգին արթուն պահելու հատկանիշը ու իրականացրել նրա մշակումը՝ «Ազգային դյուցազնական աշխարհ» խորագրով2։



1 Լ.Շանթ, Երկերի ժողովածու հինգ հատորով, հ.5, Երևան, 2012, էջ 112,

2«Ազգային դյուցազնական աշխարհ» (Սասունցի Դավիթ կամ Մհերի դուռ), հորինեց Ս. Մանդինյան, Թիֆլիս, 1881,

«Սասունցի Դավիթ» էպոսի համահավաք բնագիրն անցնում են IX դասարանում1 ։ Սա փաստորեն մեր ազգային էպոսի հետ ծանոթանալու հիմնական յուրացման առաջին ու կարևոր քայլն է, որը ներկայացնում է հայ էպոսագիտության սկզբնավորումը, նրա անցած ճանապարհը, զանազան պատումների գրառումները և դրանց հիման վրա ակադեմիկոս Օրբելու խմբագրությամբ 1939 թվականին համահավաք բնագրի ստեղծումն ու հրապարակումը։ Բնականաբար խոսք է ասվում էպոսի պատմական հիմքի, գաղափարական հարստության, կերպարների համակարգի, բառապաշարի շերտերի ու արվեստի մասին։

IX դասարանը հասուն ու զարգացած աշակերտին մատուցում է առավել գիտական մեկնաբանություններ, որոնց միջոցով վերջինս ծանոթանում է միջնադարյան մտածողությանը խիստ հատուկ խորհրդանիշներին, հասկանում հրաշապատում հեքիաթների ու էպոսի աղերսները։ Բացատրվում են դևերի, վիշապների խորհրդանիշները։ IX դասարանում ուսուցիչը աշակերտներին տանում է դիտելու հանճարեղ քանդակագործ Երվանդ Քոչարի կերտած Սասունցի Դավթի արձանը, որը փառահեղորեն կանգնած է Երևանի կայարանամերձ հրապարակում։ Այն կանգնեցվել է 1959 թվականին ու համարվում է Երևանի տեսարժան վայրերից։ Երվանդ Քոչարի մեջ Սասունցի Դավթի նկատմամբ մեծ հետաքրքրությունն արթնացրել է Ավետիք Իսահակյանը Փարիզում։ Այդ մասին վկայում է Վարպետի որդին՝ Վիգեն Իսահակյանն իր հուշերում. «Երվանդը հիշեց հորս Փարիզում տված խորհուրդը. «Կարդա «Սասունցի Դավիթը» և միգուցե դու նրա մոտիվներով նոր գործեր արարես», և նոր թափ առած, ոգևորված անցավ գործի։ Երբեմնի զորեղ փարիզյան 1930-32թթ. «մուսան» վերադառնում էր քանդակագործին»2 Տեղին է նշել. «Սասունցի Դավիթ» էպոսի հոբելյանական հրատարակության նկարազարդումը ակադեմիկոս Հովսեփ Օրբելին հանձնարարում է Երվանդ Քոչարին։ Երևանում աշխատող ուսւցիչները պարտավոր են իրենց IX և X դասարաններում սովորող աշակերտներին ցուցադրելու ոչ միայն Սասունցի Դավթի արձանը, այլև նրանց հետ այցելելու Երվանդ Քոչարի թանգարանը, որտեղ ցուցադրված են էպոսի նկարազարդման բնօրինակները։ Սա ներառարկայական և միջառարկայական կապերի կարևոր նախաձեռնություն է, արժեհամակարգի ձևավորում։ Էպոսը կբացատրվի նաև արվեստի լեզվով, տեսողականն առավել կամրապնդի գիտելիքը, կհարստացնի աշակերտի հոգևոր աշխարհը. «Քոչարն իր արվեստով, փաստական ապացույցներով լուսավորեց այս հասարակությանը, ցույց տվեց, որ Հայաստանն ունեցել է մեծ անցյալ, էպոս, պատմություն, կայսրություն, կուլտուրա և արվեստ»3 ։



1Տե՛ս Դավիթ Գասպարյան, Գրականություն, 9-րդ դասարան, Երևան, 1913, էջ 69-115,

2  Իսահակյան Վ․, Փարիզ, Քոչար, Անցած օրեր..., Երևան, 2006, էջ 241,

3 նույն տեղում , **էջ 244,**

Հայ ժողովրդական բանահյուսության հյուսվածքներում ակնհայտ է մարդու վաղնջական մտածողության այնպիսի դրսևորումներ, որոնք իրական կյանքի օրինաչափությունները խախտում են, և անհնարինը դարձնում են հնարավոր։ «Սասունցի Դավիթ» էպոսում էլ խախտված են ժամանակի ու տարածության սովորական հասկացությունները։ Քուռկիկ Ջալալին նորածին Դավթին ակնթարթային արագությամբ Սասունից հասցնում է Մսըր, ուր մանուկ Դավիթը մեծանում է արագությամբ։ Կամ՝ իր աղջկա ձեռքով նետահարված Դավիթն այնպիսի ձայն է արձակում, որ բազում մղոններ հեռու լսում է Ձենով Օհանը։ Էպոսի մի քանի հերոսներ կենդանի են բոլոր ճյուղերում և գործուն մասնակցություն ունեն չորս գլխավոր հերոսների կյանքում։ Դրանցից է Քեռի Թորոսը, որն էպոսի առաջին ճյուղում տասնյոթ-տասնութ տարեկան է, գործում է բոլոր ճյուղերում և վախճանվում է էպոսի վերջում՝ «Վերջերգից» առաջ.

Քեռի Թորոս կսկծուց մեռավ,

Որ իմացավ Մհերի փակվել1 ։

Շատ կարևոր է աշակերտին բացատրել, թե «Սասունցի Դավիթ» էպոսում կան բազմաթիվ հնագույն հավատալիքների և հին հասարակարգերի հետքեր։ Ինչպես Հովսեփ Օրբելին է նկատել՝ էպոսը պահպանել է մայրիշխանության որոշակի հետքեր։ «Սասունցի Դավիթ» էպոսի կրոնական հիմնական ուղղվածությունը կապվում է քրիստոնեության հետ։ Սասնա բոլոր դյուցազուններն իրենց թևի վրա ունեն խաչ պատերազմին, որը նրանց թևին իջնում է Աստծու հրամանով ու ամեն անգամ օգնում է Սասնա դյուցազուններին՝ նրանց արդարացի կռվում։

IX դասարանի դասագրքում կան նաև «Սասունցի Դավիթ» էպոսի I, III, IV ճյուղերից կարևոր հատվածներ, որոնք եզրափակվում են «Վերջերգով»։ Նույն գրքում զետեղված են նաև Հովհաննես Թումանյանի «Սասունցի Դավիթ» պոեմի XIV, XV, XVI, XXIV հատվածները։

Մանկավարժական և գրականագիտական առումով համահավաք բնագրի և թումանյանական մշակման հատվածների համադրումը խիստ նպատակային է։ Հովհաննես Թումանյանը շատ մեծ տեղ էր հատկացնում գրականությանը ապագա քաղաքացի դաստիարակելու գործում։ Նրա «Դպրոց և գրականություն» հոդվածում կարդում ենք. «Դպրոցը գրականության հիմքն է, գրականությունը դպրոցի բովանդակությունը, երկուսը միացած են պայծառ ու լուսավոր ուժով, որով հզոր ու անխորտակելի են դառնում ժողովուրդները ու մտնում են կուլտուրական ազգերի եղբայրության մեջ»2 ։



1«Սասունցի Դավիթ», Հայկական ժողովրդական էպոս, էջ 318։

2 Հովհ. Թումանյան, ԵԼԺ, հ. 7, Երևան, 1995, էջ 51,

Մեծ գրողը շահագրգիռ էր հայ դպրոցի առաջընթացի խնդիրնեում ու երազում էր, որ ամեն հայ աշակերտի հոգում համատեղվեն ազգայինն ու համամարդկայինը։ Նա այդ համատեղումը տեսավ «Սասունցի Դավիթ» էպոսում, որը մշակեց հա տուկ երեխաների համար1 ։ Աշակերտներին բացատրվում է, թե որքան ներդաշն են հայ հերոսական էպոսի և Թումանյանի «Սասունցի Դավիթ» պոեմի մարդասիրական ու հայրենասիրական գաղափարները։ Մեծ բանաստեղծը հայ ազգային էպոսի խաղաղասիրական գաղափարախոսությունը հղում էր աշխարհի բոլոր նվաճողներին՝ մարդկությանը տալով եզակի ու կենսական դաս՝ լինել միմյանց հետ բարեկամ և ոչ թե թշնամի։ X դասարանում հայ աշակերտին ուսուցանվում է «Սասնա ծռեր» դյուցազներգությունը։ Նույնիսկ փորձ է արվում «Սասունցի Դավիթ» համահավաք բնագրի նոր, ավելի խորացված յուրացման կողքին ծանոթացնել էպոսի երկու այլ պատումների կամ տարբերակների հետ։ Նշվում է «Սասնա ծռեր» էպոսի հանդես գալը Արևմտյան Հայաստանում՝ հատկապես Սասունի, Տարոնի, Մոկսի և նրանց հարակից գավառներում2 ։

Այս դասարանում աշակերտը դասագրքից յուրացնում է «Սասնա ծռեր» էպոսի չորս ճյուղերի գլխավոր դեմքերի՝ Սանասարի ու Բաղդասարի, Մեծ Մհերի, Սասունցի Դավթի և Փոքր Մհերի կերպարների վերլուծական բնութագրերը։ Վերլուծելով կերպարները՝ աշակերտը տեսնում է , որ էպոսի հերոսները օժտված են մարդկային բազմապիսի բարձր հատկանիշներով՝ քաջությամբ, ազնվությամբ, բարությամբ, վեհանձնությամբ, պատվասիրությամբ, մարդասիրությամբ ու ազատասիրությամբ։ Սանասարի ու Բաղդասարի կառուցած բերդը՝ Սասունը, հայոց տունն է, հայի հայրենիքը, որին ժողովուրդը ցանկանում է տեսնել հզոր ու անկախ։ Սանասարի որդին՝ Մհերը, պարզ, բարի ու մանկան պես միամիտ հոգի ունի։ Դա Սասնա բոլոր հերոսներին բնորոշ հատկությունն է։ Ժողովրդի ամենասիրելի հերոս Դավթի կերպրը վերլուծելիս աշակերտները տեսնում են, որ նրա կերպարի մեջ ժողովուրդը մարմնավորել է իր բոլոր երազանքներն ու ցանկությունները։ Դավիթը ժառանգել է պապի և հոր հերոսական բոլոր գծերը։ Դավիթը ազնիվ է, շիտակ և վեհանձն։ Նա մեծահոգաբար զիջում է Մելիքին առաջին հարվածի իրավունքը, բացի այդ նա իր առաջին երկու զարկերը զիջում է Մելիքի մորն ու քրոջը, քանի որ վերջիններս իրեն պահել ու խնամել են։ Դավիթի որդի Փոքր Մհերը, թափառելով երկրեերկիր, փորձում է գտնել արդարություն ու ազատություն։ Եթե Դավթի համար գլխավորը իր երկրի ազատության ու անկախության հետապնդումն էր, ապա Մհերին տանջողը աշխարհում գոյություն ունեցող անարդար կարգերն են, որին նա փորձում է դիմագրավել իր հզոր կամքի ուժով։ Մարդասեր Մհերը այն փրկիչ-առաքյալն է, որը ազատելու էր աշխարհը չար ոգիներից, դատելու էր անարդար ու մեղավոր



1 Նույն տեղում, էջ 252․

2 Վ.Ներսիսյան, Լ.Մնացականյան, Հայ գրականություն, 10, Երևան, 2009, էջ 40,

մարդկանց։ Էպոսի հերոսները խաղաղասեր են և միշտ բարձր են պահում ճշմարտության և պարտաճանաչության իրենց համոզմունքները, մարդկային արժեքները։ Դավիթն օժտված է ազնիվ ու հմայիչ մարդասիրական վաքագծով, վճռական է ու վեհանձն, աչքի է ընկնում իր մարդկային գծերով։ Նրա անկաշառ ու պարզ հոգին մարդասիրության ու ազատասիրության լայն ըմբռնում ունի։ Նա դեռևս մանուկ հասակում չի անցնում խալիֆի թրի տակով, իսկ հետագայում Մսրա Մելիքի հետ հաշվեհարդար տեսնելուց հետո խաաղությամբ իրենց երկիրն է վերադարձնում նրա բանակը։ Նա բարի է ու գեղեցիկ, անշահախնդիր է ու զիջող։ Դավիթը վերականգնում է Մարութա Աստվածածին վանքը և չի մոռանում աղոթել իր Աստծուն։ Էպոսի կին հերոսուհիները՝ Ծովինարը, Քառասուն ճյուղ Ծամը, Արմաղանը, Խանդութը և Գոհարը իրենց վարքագծով, իրենց հայրենասիրությամբ մեծ արժեքներ են ձևավորում աշակերտների մեջ։ Առավել ընդարձակ ձևով են մատուցվում էպոսի գաղափարաբանությունը և ներկայացվում էպոսի լեզվաոճական առանձնահատկությունները։ Դավթի կերպարն ավելի բնական ձևով ընկալելու համար դասագրքի հեղինակները «Հարցեր և առաջադրանքներ» բաժնում զետեղել են «Մարդկային ի՞նչ թուլություններ ուներ Դավիթը» հարցադրումը։ «Սասունցի Դավիթ» էպոսի չորրորդ ճյուղն առանձնացված մշակել է Ավետիք Իսահակյանը՝ իր այդ երկի վրա աշխատելով երկար տարիներ։ Վարպետը գրում է. «Շատ վաղ ժամանակից սասունցիների էպոսը զբաղեցրել է իմ երևակայությունը։ Հատկապես Մհերի պատկերը գրավել է ինձ իր դեմոկրատական և հեղափոխական տրամադրություններով»1։ Իսահակյանը մի առանձին սեր ուներ տարբեր ժողովուրդների էպոսների նկատմամբ։ Նրանց մեջ որոշակիորեն առանձնացնում էր ամեն մի ժողովրդի ազատասիրական ձգտումներն ու ատելությունը դեպի օտար նվաճողները։

Իսահակյանի էպոսի մշակումը ներկա ավագ դպրոցներում այլևս չեն անցնում, սակայն հեղինակին տրվում է տասներկու ժամ և առաջին թեման է՝ «Ավետիք Իսահակյանի կյանքն ու ստեղծագործության ընդհանուր բնութագիրը»2 ։ Հենց այս առաջին ժամին ուսուցիչը կարող է կապ հաստատել Գ. Սրվանձտյանցի գրառման, «Սասունցի Դավիթ» պոեմի և Ավ.Իսահակյանի «Սասմա Մհեր» երկի միջև։ Ինչպես ապացուցեց հայ ժողովրդի դարավոր պատմության այսօրը, «Սասունցի Դավիթ» էպոսի գաղափարներն արդիական են, և նրանց ուսուցումը արժեհամակարգի ձևավորման համար հայկական դպրոցի տարբեր դասարաններում խիստ պարտադիր է։



1 Ավ.Իսահակյան, Երկերի ժողովածու, հ. 2, Երևան, 1974, էջ 3102 Տե՛ս Ն.Տողանյան, Թ.Թովմասյան, Լ. Գրիգորյան, Մեթոդական ձեռնարկ ուսուցչի համար, Երևան, 2012, էջ 85,

**ԵԶՐԱԿԱՑՈՒԹՅՈՒՆՆԵՐ**

**1․** Ուսուցչի համար կարևոր է իր պրակտիկ գործունեության վերլուծության, կատարելագործման, ինքնազարգացման, շարունակական կրթության համար գիտամանկավարժական տեսական գիտելիքներից օգտվելու կարողությունը:

2․ Փորձը ցույց է տալիս,որ մանկավարժական շատ հիմնախնդիրներ հաջողությամբ լուծելու համար անհրաժեշտ է դրսևորել ստեղծագործական մտածողություն:

3․ Արժեքային համակարգի ձևավորման գործում բացառիկ է բարոյական դաստիարակության դերը։

4․ Բարոյական զարգացման հիմքը երեխաների մեջ հումանիստական հարաբերությունների ու փոխհարաբերությունների ձևավորումն է։

5․ Դպրոցականների մեջ արժեքային համակարգի ձևավորումը տեղի է ունենում բոլոր առարկաների դասավանդման ընթացքում, առավելապես՝Գրականության։

6․ Սեփական գիտելիքների հարստացումը, կարողությունների և հմտությունների դրսևորումը և կոլեգաների հետ համագործակցությունը բացառիկ դեր ունեն սովորողների մեջ արժեքային համակարգի ձևավորման ժամանակ։

7․ Միայն այն դեպքում կարելի է արդյունավետ և նպատակասլաց ղեկավարել սովորողների զարգացումը, երբ տարվող աշխատանքները կառուցված են նրանց տարիքային առանձնահատկությունների իմացության և դրանց հաշվառման հիման վրա։

**ՕԳՏԱԳՈՐԾՎԱԾ ԳՐԱԿԱՆՈՒԹՅԱՆ ՑԱՆԿ**

«Ազգային դյուցազնական աշխարհ» (Սասունցի Դավիթ կամ Մհերի դուռ), հորինեց Ս. Մանդինյան, Թիֆլիս, 1881,

Ա․ Ամիրջանյան, Ա․ Ս․ Սահակյան, Մանկավարժություն, Երևան , 2005

Իսահակյան Ավ․, Երկերի ժողովածու, հ. 2, Երևան, 1974,

Ն.Տողանյան, Թ.Թովմասյան, Լ. Գրիգորյան, Մեթոդական ձեռնարկ ուսուցչի համար, Երևան, 2012,

Թումանյան Հովհ․, ԵԼԺ, հ. 7, Երևան, 1995,

Ներսիսյան Վ․, Մնացականյան Լ․, Հայ գրականություն, 10, Երևան, 2009,

Շանթ Լ․, Երկերի ժողովածու հինգ հատորով, հ.5, Երևան, 2012, էջ 112

«Սասունցի Դավիթ», Հայկական ժողովրդական էպոս,

Скаткин М. Н. , Проблемы современной дидактики, 2-е изд․- Москва, 1984

Бабанский Ю. К., Оптимизация уч․- воспитат․ процесса․ метод․ основы, М․,1982,

Барабанщиков А Б, Проблемы педагогической культуры преподавателей вузов (к вопросу о сущности педагогической культуры) // Советская педагогика, 1981, № 1, .

Железовская Г. И., Формирование педагогической интелектуальной культуры // Педагогика, 1995, № 2,

Ушинский К. Д., Педагогика, М․, 2019։